NARIADENIE KOMISIE (ES) č. 622/2007
z 5. júna 2007,
ktorým sa stanovujú podmienky pre experimentálny rybolov piesočnicovitých na rok 2007 v Severnom mori
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na jeho prílohu IA,
keďže:
(1)
Obmedzenia úlovkov pre experimentálny rybolov piesočnicovitých v zóne IV Medzinárodnej rady pre výskum morí (ICES) sú stanovené v prílohe IA k nariadeniu (ES) č. 41/2007. V súlade so sprievodnými poznámkami pod čiarou k príslušným obmedzeniam úlovkov v uvedenej prílohe môže Komisia stanoviť podmienky, za ktorých môžu byť kvóty určené pre experimentálny rybolov vzhľadom k nadbytku piesočnicovitých lovené.
(2)
Podľa bodu 1 prílohy IID k nariadeniu (ES) č. 41/2007 sa podmienky ustanovené v uvedenej prílohe IID uplatňujú na plavidlá Spoločenstva loviace v zónach ICES IIIa a IV a vo vodách ES zóny ICES IIa pomocou vlečných sietí určených na lov pri dne, kruhových vlečných sietí alebo podobného vlečného rybárskeho výstroja s veľkosťou ôk menšou ako 16 mm. Pokiaľ sa neuvedie inak, alebo ak sa dohodlo inak v rámci konzultácií alebo dohôd medzi Spoločenstvom a Nórskom, rovnaké podmienky sa vzťahujú aj na plavidlá tretích krajín oprávnené loviť piesočnicovité vo vodách ES zóny ICES IV.
(3)
Piesočnicovité sú populáciou v Severnom mori, ktorá je zdieľaná s Nórskom, ale v súčasnosti ju nespravujú obidve strany spoločne. Na základe konzultácii uskutočnených 30. marca 2007 medzi Spoločenstvom a Nórskom sa dosiahla dohoda o podmienkach pre experimentálny rybolov piesočnicovitých v Severnom mori. Túto dohodu je potrebné implementovať do právnych predpisov Spoločenstva.
(4)
S cieľom stanoviť rybolovné možnosti piesočnicovitých čo možno najskôr v súlade s bodom 8 prílohy IID k nariadeniu (ES) č. 41/2007 sa experimentálny rybolov vykonáva v priebehu apríla a v prvej polovici mája. Je preto nevyhnutné, aby boli čo najskôr implementované podmienky experimentálneho rybolovu piesočnicovitých v Severnom mori v roku 2007,
PRIJALA TOTO NARIADENIE:
Článok 1
Predmet a rozsah pôsobnosti
1. Toto nariadenie ustanovuje podmienky, za ktorých môžu byť kvóty pre experimentálny rybolov stanovené v prílohe IA k nariadeniu (ES) č. 41/2007 vzhľadom k nadbytku piesočnicovitých v roku 2007 v zóne IV ICES lovené.
2. Podmienky ustanovené týmto nariadením sa uplatňujú spolu s podmienkami podľa prílohy IID k nariadeniu (ES) č. 41/2007.
Článok 2
Zoznam rybárskych plavidiel Spoločenstva
1. Po nadobudnutí účinnosti tohto nariadenia príslušné členské štáty bezodkladne zašlú Komisii zoznam rybárskych plavidiel plaviacich sa pod ich vlajkou, ktoré sa hodlajú zúčastniť na experimentálnom výlove piesočnicovitých v nórskych vodách zóny IV ICES, s uvedením názvu plavidla, registračného čísla a medzinárodného rádiového volacieho znaku každého plavidla.
2. Na základe informácii nadobudnutých podľa odseku 1 Komisia vypracuje zoznam všetkých rybárskych plavidiel Spoločenstva, ktoré sa hodlajú zúčastniť na experimentálnom výlove piesočnicovitých v nórskych vodách, a postúpi ho Nórsku.
Článok 3
Informovanie o úlovkoch plavidlami Spoločenstva a Nórska
1. Rybárske plavidlá Spoločenstva pošlú správu o úlovkoch nórskemu riaditeľstvu pre rybolov každý tretí deň po tom, ako plavidlo vstúpi do nórskej zóny, vždy keď budú chcieť loviť piesočnicovité alebo budú mať na palube vlečné siete s veľkosťou ôk menšou ako 16 mm.
2. Okrem oznámení správ „správa o úlovku pri vstupe“ a „správa o úlovku pri výstupe“, posielaných v súlade s článkom VI nariadenia (ES) č. 41/2007, nórske rybárske plavidlá zašlú správu o úlovku Komisii každý tretí deň po tom, čo plavidlo po prvýkrát vstúpi do vôd Spoločenstva, vždy keď hodlajú loviť piesočnicovité alebo majú na palube vlečnú sieť s veľkosťou ôk menšou ako 16 mm.
Článok 4
Prístup k údajom z VMS týkajúcich sa plavidiel Spoločenstva
Členské štáty sprístupnia svojim národným vedcom začleneným v príslušných pracovných skupinách ICES, respektíve v prípade ich absencie priamo pracovnej skupine údaje z VMS o plavidlách plaviacich sa pod ich vlajkou a zúčastňujúcich sa experimentálneho rybolovu piesočnicovitých.
Článok 5
Ukončenie experimentálneho rybolovu pre nórske plavidlá
1. Experimentálny rybolov piesočnicovitých sa povolí nórskym plavidlám po 6. máji 2007 v zóne IV ICES, len ak:
a)
30 % celkového úsilia vynaloženého Nórskom v roku 2005 nebolo úplne využitého a
b)
nebolo dosiahnuté obmedzenie výlovu stanovené na 20 000 ton.
2. Rybolovné úsilie vynaložené nórskymi plavidlami neprekročí 25 plavidiel, pričom žiadne z nich neuskutoční viac ako 1 viacdňový výjazd.
Článok 6
Toto nariadenie nadobúda účinnosť dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. júna 2007